google/wiki40b huggingface dataset:
Shankill Road

Shankill Road er en av Belfasts hovedgater, som strekker seg omkring halvannen kilometer utover fra sentrum. Den går gjennom et område som er nesten utelukkende protestantisk, og gaten har blitt et symbol på det protestantiske Belfast på samme måte som Falls Road er et symbol på den katolske delen av byen. Det ligger mest butikker og næringseiendommer langs selve Shankill Road, mens boliger ligger i de mange sidegatene.

Historie

Shankill var opprinnelig et skogområde, hvor det levde ulv og villsvin. De første som bosatte seg der slo seg ned i området som nå kalles Glencairn, hvor det ble reist et ringfort på stedet hvor elvene Ballygomartin og Forth møtes.
I middelalderen kom det en ny bosetning på stedet hvor Shankill Road går over i Woodvale Road, i krysset med Cambrai Street. Det ble reist en kirke der, som har gitt navn til området; Seán Cill betyr «gammel kirke».
I det 19. århundre begynte stedet å vokse på grunn av ekspansjonen i linindustrien. Mange av sidegatene, som Leopold Street, Cambrai Street og Brussels Street, har navn knyttet til Belgia eller Flandern, hvor linplantene som ble brukt vokste. Industrien møtte nedgangstider på midten av det 20. århundre, noe som førte til vedvarende høy arbeidsløshet.
Da konflikten i Nord-Irland blusset opp i 1960-årene ble Shankillområdet mål for en rekke angrep. Det verste terrorangrepet var den såkalte Shankillbomben den 23. oktober 1993. Bomben gikk av i Frizzells Fish Shop, og drepte ti mennesker inkluderte den ene av bombemennene. Den andre, Sean Kelly overlevde og ble senere dømt for bombingen. Shankillområdet er skilt fra Falls Road-området med en fredslinje.
Norden

Samarbeid med de baltiske landene

De nordiske landene har gjennom organisasjonen Nordic-Baltic Eight (NB8) et regionalt samarbeid også med de baltiske landene Estland, Latvia og Litauen. Estland spesielt har et nært bånd til Finland da finsk og estisk begge tilhører den finsk-ugriske språkgruppen, og nasjonene er beslektet på samme måte som de skandinaviske landene seg imellom. Estland er også på grunn av sin plassering nært Finland det landet som har hatt mest kontakt med Norden. Estlands tidligere president Toomas Hendrik Ilves mente også at Estland ville vært et nordisk land på lik linje med Finland, hadde det ikke vært for at Estland havnet under Sovjetunionen etter andre verdenskrig.
Tazi

Opprinnelse og alder

Typen stammer trolig fra nordlige strøk i Lilleasia og Midtøsten og er i realiteten en nordlig variant av den opprinnelige salukien. Noen har også hevdet at denne hunden er en slags ørkenvariant av afghaneren, men det er neppe tilfelle. Derimot er det sannsynlig at både tazi og afghaner har noe med opphavet til khalag tazi å gjøre, uten at dette kan dokumenteres i øyeblikket. Det kan også tenkes at lokale varianter av rasen kan ha innslag av afghanerblod i seg, men også dette er teori. I dag skal rasen være mest tallrik i Turkmenistan, og mange hevder at opprinnelsen sto der, men svært lite er kjent omkring dette.
Historien forteller at disse hundene ble bragt med til steppene øst for Det kaspiske hav av tatarene i den 14. århundre. Der har de så utviklet seg til lokale varianter. I dag er denne hunden først og fremst utbredt i land som Kasakhstan, Usbekistan og Turkmenistan. Det finnes imidlertid også hunder av denne typen i land som Tadsjikistan, Russland, Tyrkia og i landene øst i Middelhavet. De er ikke vanlig å se i vesten, men import har foregått til Estland, Latvia, Litauen, Finland, Polen, Tyskland og Sveits. De er også eksportert til land som Kina og Japan.
Russerne jaktet nesten denne hunden til total utryddelse på 1970-tallet, fordi de mente at den drepte dzeinariene deres (et lokalt hjortedyr). Terrenggående biler og helikopter ble satt inn i jakten, men noen få hunder overlevde. På begynnelsen på 1900-tallet ble det estimert at denne rasen talte 6 000-7 000 hunder i Kasakhstan alene. Den er utbredt østover fra Finland og helt til Kina, men har aldri vært spesielt tallrik i områdene rundt Det kaspiske hav.

Utseende, anatomi og fysikk

I realiteten finnes det to grunnleggende varianter av denne mynden, nemlig den kasakhstanske fjelltypen (såkalt kasakhstansk tazi) og den turkmenske ørkentypen (såkalt turkmensk tazi).
Fjelltypen er noe større og kraftigere enn ørkentypen. Skallen er litt bredere, ørene noe større og fjærpryden noe kraftigere utviklet.
Ørkentypen finnes dessuten i flere lokale varianter, for eksempel «chimkent» (sørlig variant) og «semirichinsky» (sørøstlig variant).
Tazi er en mellomstor, rektangulær mynde, der hannene blir omkring 60-70 cm i mankehøyde og tispene cirka 55-65 cm. Pelsen er vanligvis hvit, brun eller gråbrun i alle nyanser, også sort er vanlig, sammen med ulike mønstringer (fargekombinasjoner). Pelsen som sådan skal være kort til svært kort (avhengig av lokasjon), med fjærpryd på ørene, halen og bak på lårene. Fjelltypene har noe mer pels enn ørkentypene.

Bruksområde

Tazi regnes som en svært dyktig hetsende jakthund, som ofte jakter i nært samarbeid med jaktfalk eller kongeørn og rytter til hest. De er meget utholdende og ofte svært selvstendige i sin jaktform. Noen varianter bruker dessuten luktesansen aktivt under jakten, noe som ikke er vanlig blant mynder. Langt de fleste er dessuten gode vakthunder.

Lynne og væremåte

Tazi er mer primitiv enn hunder flest, noe som gjerne gir seg utslag i en varierende grad av skepsis og skyhet til fremmede. Fjelltypene er tøffere og mer konfronterende i sin atferd enn økenvariantene. Begge typene skal være gode familiehunder.
Akhmed Dogan

Liv og karriere

Dogan ble født i Pchelarovo i Dobrich-provinsen nordøst i Bulgaria. Han er grunnlegger av Bevegelsen for rettigheter og friheter (DPS), et liberalt politisk parti som representerer interessene til den tyrkiske minoriteten i Bulgaria. 
I september 2007 ble Dogans navn nevnt i en offisiell rapport som offentliggjorde navnene til kollaboratører med det hemmelige politi i kommunisttiden. Ifølge rapporten var Dogan ansatt som agent i Komiteen for statssikkerhet fra august 1974 til mars 1988.

Angrep i 2013

Den 19. januar 2013 ble Dogan angrepet da han talte under et landsmøte. En overfallsmann rettet en gasspistol ladet med blankskudd mot Dogan, men pistolen klikket og skuddet gikk ikke av. Ifølge eksperter ville pistolen kunne ha forårsaket ikke-dødelige skader. Mannen som skjøt ble identifisert som Oktay Enimehmedov, en bulgarsk statsborger av tyrkisk opphav, som tidligere var blitt arrestert for narkotikabesittelse, ransforsøk og hooliganisme.
OECDs utviklingskomité

OECDs utviklingskomité, på engelsk: OECD Development Assistance Committee (DAC), er et samarbeidsforum under OECD, der ulike givere av bilateral bistand samarbeider for å koordinere bistanden, og øke de positive effektene av bistand.
DAC har 29 medlemmer. Disse er Australia, Belgia, Canada, Danmark, Finland, Frankrike, Hellas, Island, Irland, Italia, Japan, Luxembourg, Nederland, New Zealand, Norge, Polen, Portugal, Slovakia, Slovenia, Spania, Storbritannia, Sverige, Sveits, Sør-Korea, Tsjekkia, Tyskland, USA, Østerrike og Europakommisjonen.
Fra 1. januar 2013 er Erik Solheim leder for DAC.
Santa Fe

Klima

Gjennomsnittstemperaturen i Santa Fe varierer fra −10°C til 4°C om vinteren, og mellom 13°C og 30°C om sommeren. Santa Fe får gjennomsnittlig 25–50 mm regn per måned om sommeren, og omtrent 12 cm snø per måned om vinteren.
Jean-François Gerbillon

Liv og virke

Jean-François Gerbillon trådte inn i jesuittordenens novisiat den 5. oktober 1670. Etter den vanlige utdannelse som jesuittene gjennomgikk, ble han presteviet i Molsheim i Alsace den 16. desember 1682. Han underviste i grammatik og sosialvitenskaper og humaniora i en rekke år.

Kinamisjonene

Han ble i 1685 sendt med den første franske gruppen jesuitter som skulle etablere seg i Kina. I Beijing ble de mottatt av Qing-keiseren Kangxi som fikk et meget godt inntrykk av dem, og knyttet patrene Gerbillon og   Bouvet til det keiserlige hoff. Keiseren innså at han dermed kunne få utbytte av den vitenskapelige innsikt de to hadde, og de var selv meget tilfreds med at deres unge misjon fikk et ben innenfor selve hoffet med all den prestisje dette førte med seg.
Så snart de hadde lært seg språket, ble Gerbillon og hans medbror Thomas Pereyra sendt med de kinesiske forhandlere som tolker til Nipchu (Nertsjinsk), der forhandlinger med Russland førte til at russerne nødsaget til å akseptere Stanovoj-ryggen og elven Argun som grense (Nertsjinsk-traktaten, 1689). 
Dette var bare begynnelsen på det som skulle bli en utstrakt reisevirksomhet. Ofte var han tilknyttet selve keiserens følge. Han foretok åtte reiser til Tartaria. Under en av dem ble øyenvitne til Kangxi-keiserens felttog mot og beseiring av eleutherne, de vest-mongolske kalmykene. Under sin siste reise ledsaget hantre keiserlige kommissærer som regulerte de offentlige forhold og utarbeidet nye lover blant tatar-kalkasene, som hadde underkastet seg keiseren. Han benyttet reisene også til å fastslå beliggenheten, etter lengdegrad og breddegrad, til en rekke steder i Tartaria. 
I en periode var Gerbillon leder for det franske kolleg i Beijing, og etterpå ble han misjonens generalsuperior. Han nøt keiserens personlige vennskap og aktelse, og ble ofte brukt av ham både i vitenskapelige og diplomatiske anliggender. Han var en iherdig misjonær, og i 1692 utvirket han et keiserlig edikt som sikret kristendommen religionsfrihet.
Etter at keiseren hadde kommet seg etter en febersykdom, etter å ha blitt sett til av patrene Gerbillon og Bouvet, viste Kangxi sin takknemlighet ved å skjenke dem et sted de kunne innrette kapell og residens. 
Gerbillon var en dyktig lingvist. Han forfattet en rekke verker om matematikk, og skrev en skildring av sine reiser i Tartaria. Denne reiseskildringen er av stor verdi på grunn av dens nøyaktige beskrivelse av landets topograffi, folkets skikker, og også for det innblikk man får av misjonærenes virke ved det keiserlige hoff.

Verker

Blant hans verker er «Eléments de Géométrie» (1689), «Géométrie pratique et théoretique» (1690), «Eléments de philosophie» og «Relations du huit Voyages dans la Grande Tartarie». Et verk med navn «Elementa Linguæ Tartaricæ» anses også å være forfattet av ham.
Blood Diamond

Handling

Filmens handling er satt under borgerkrigen i Sierra Leone, og handler om et land som blir revet i stykker av en kamp  mellom parter som er like voldelige og hensynsløse i sin kamp.
Filmen begynner med at Solomon Vandy (Djimon Hounsou) blir kidnappet av Revolutionary United Front (RUF). Han blir separert fra familien og sendt til å arbeide som slave i diamantgruvene under kommando av kaptein Poison (David Harewood). Diamantene slavene utvinner blir brukt av RUF til å kjøpe våpen og finansiere aksjonene deres.
Mens han arbeider i diamantgruvene finner Solomon en stor rosa diamant. Kaptein Poison legger merke til Solomon med diamanten, men i det samme øyeblikket blir gruvene angrepet av tropper fra regjeringen, og Solomon begraver diamanten like før han blir arrestert.
I fengsel møter Solomon Danny Archer (Leonardo DiCaprio), en tidligere soldat i SADF som nå er arrestert for å ha smuglet diamanter. Han smuglet for den sørafrikanske leiesoldaten oberst Coetzee. Archer er desperat etter å finne en måte å betale tilbake Coetzee diamantene han mistet da han ble arrestert. Han overhører Poisons samtale med Solomon om diamanten han fant før han ble arrestert, og Archer legger en plan om hvordan han skal finne steinen. Han tilbyr seg å hjelpe Solomon med å finne tilbake til familien sin i bytte for diamanten.
Setesdølen

Setesdølen er en avis som blir utgitt i Bygland i Aust-Agder. Den kommer ut tirsdag og torsdag og redigeres på nynorsk. Redaktør er Sigurd Haugsgjerd, som også er den største private eier. Avisa eies med 49 prosent av kommunene i Setesdal og 51 prosent av private.
Fremtiden

Historie

Avisa ble etablert som Arbeiderpartiets hovedorgan i Buskerud. Beslutningen om å starte avisen skjedde på et fellesmøte mellom Buskerud amts arbeiderparti og Drammens arbeiderparti 16. april 1905. Den første redaktør og markant personlighet langt ut over fylkesgrensene ble Torgeir Vraa. Han hadde stillingen fram til sin død i 1934, og ble da avløst av sønnen Jon Vraa.
Etter den store splittelsen i Arbeiderpartiet i november 1923 fulgte en bitter strid om avisa. Fylkespartiets flertall fulgte det nye Norges Kommunistiske Parti, mens bladstyret fulgte AP. Striden endte med at Fremtiden forble et AP-organ, mens NKP startet sin egen avis, Buskerud-Arbeideren. NKP-avisa gikk inn vel et år senere.
Fremtiden ble under krigen 1940-1945 stanset to ganger. Først en kort periode, deretter fram til frigjøringen. I mai 1945 kom avisa ut igjen, men klarte aldri å ta tilbake sin status som den største avisa i Drammen.
Fremtiden flyttet i 1976 inn i nybygget avishus og gikk over til offsettrykk.
Avisa hadde en ny storhetstid på begynnelsen av 1980-tallet da opplaget vokste sterkt og i 1985 lå det på over 21 000. Utover 1990-tallet sank opplaget kraftig.
I september 1987 gikk avisa over til tabloid-format. Fremtiden AS ble slettet fra Brønnøysundsregisteret i januar 2010.
Ski Classics 2012

Ski Classics 2012 var den 2. utgaven av Ski Classics. Konkurransen startet i Jizerská padesátka i Tsjekkia 8. januar 2012 og ble avsluttet med Norefjellsrennet i Norge den 31. mars 2012.
Filmen om Emelie Högqvist

Handling

Filmens handling starter i 1835. Kronprins Oscar overværer en teaterforstilling der skuespillerinnen Emilie Högqvist opptrer. Emilie er sammen med Lord Bloomfield jr noe faren hans vil ha en slutt på. Det er flere som er interessert i Emilie og Bloomfield jr blir innblandet i en duell som kronprisen stopper. Emilie oppsøker kronprinsen for å hindre at Bloomfield jr skal bli straffet. Emilie innleder et forhold til den gifte kronprisen og kongen blir alvorlig syk….

Om filmen

Filmen var en av de dyreste filmer Svensk Filmindustri produserte på 1930-tallet.
He Is Dead, But He Won't Lie Down

«He Is Dead, But He Won't Lie Down» er en britisk sang skrevet av Michael Carr, William Haines og Jimmy Harper til filmen Looking on the Bright Side (1932), hvor den ble fremført av Dame Gracie Fields. Otto Nielsen skrev i 1966 en norsk tekst med samme tittel.

Norske versjoner

Otto Nielsens versjon ble utløst av at tyske nynazister var på frammarsj under valg i Bayern, og viste ellers til at Hitlers arvegods nå ble forvaltet av herskere i Spania, Portugal, Sør-Afrika, Rhodesia og Kina, og av Ku Klux Klan i USA. Nielsen urframførte visa i Søndagsposten 27. november 1966.
I takt med den historiske utviklingen gjorde Nielsen oppdateringer av teksten, den første til et portrettprogram i NRK TV 29. mai 1976, framført av Otto Nielsen selv. Samme år ble denne versjonen gitt ut på plate av Lars Klevstrand og Guttorm Guttormsens kvartett. Nye tema var den Sovjetiske invasjonen i Tsjekkoslovakia i 1968 og militærkuppet i Chile i 1973. Aktuelle norske kommentarer gjaldt lektor Olav Hoaas som i 1976 ble dømt for antisemittiske uttalelser, og nynazisten Erik Blücher som i 1975 grunnla partiet Norsk Front.
En siste oppdatering ble gjort i 1982 til Erik Byes TV-serie Lørdagsredaksjonen. Her var referansene til fascistiske diktatorer og til norske nynazister gjort mer generelle. Aktuelle hendelser som ble berørt, var militærjuntaen i El Salvador, Sovjets invasjon i Afghanistan i 1979, ayatollah Khomeinis maktovertakelse i Iran i 1979 og vestens manglende kritikk av en negativ utvikling i NATO-landet Tyrkia. Denne versjonen ble også brukt i forestillingen Store lille Otto på Trøndelag Teater (premiere 6. sep 1982).
Otto Nielsen hadde hentet melodien fra UKErevyen i Studentersamfundet i Trondhjem i 1933 uten å kjenne opphavsmannen. Senere krediterte han feilaktig Hoagy Carmichael som komponist.
Oceanology

Oceanology (Okeanologiya) er et russisk fagtidskrift grunnlagt i 1961 som dekker alle sider av de marine vitenskaper. Det publiserer original forskning innen alle havforskningens forskningsområder, både når det gjelder teoretiske studier og praktiske eksperimenter. Tidsskriftet dekker områder som fysikk, kjemi, biologi, geologi og teknisk oseanografi. Det bringer også anmeldelser av bøker og informasjon om konferanser, symposier, tokt og annet av interesse for det oseanografiske miljø.
Oceanologys redaktør var Mikhail E. Vinogradov, medlem av Det russiske vitenskapsakademi. I 2015 er Robert I. Nigmatulin redaktør.
Cubas riksvåpen

Cubas riksvåpen ble som Cubas flagg også laget av frigjørerne i eksil, i dette tilfellet av Miguel Teurbe Tolón.
Nøkkelen i feltet, eller skjoldhode viser Cuba som nøkkel til Mexicogolfens, mellom Florida og Yucatán. Delen til venstre av skjoldet har flaggets striper, og til høyre Royal Palm som står i det cubanske landskapet. Hjelmtegnet er en frihetslue, som går igjen hos mange latin- og mellomamerikanske riksvåpen. I Frihetsluen finnes en hvit stjerne, som i Cubas flagg. Også her refererer den til «La Estrella Solitaria» – den ensomme stjernen. Skjoldet er «bygget» i eik og omkranset av laurbærblader.
Billedvev

Billedvev er et tekstilt bilde eller dekorativ vevnad dannet ved kryssing av to tråder. Veving av bildet skjer som oftest vertikalt med en kartong stående bak renningen. En tradisjonell type vev i Norge var oppstadveven hvor renningen ble holdt stram med kljåsteiner.

Historie

Billedvever er ikke bare kunst. I tiden før film og foto spilte billedvever en viktig rolle i å formidle historier gjennom vevde og broderte bilder. I samfunn der bare få kunne skrive og lese kunne bilder i være med på å formidle historier, tradisjoner og måter å forstå verden på. Tepper til å henge på veggen kunne bli fylt med en form for «tegneserier» av historiske hendelser, myter eller religiøse fortellinger. Det finnes bevart billedvever både fra vikingtiden, middelalderen og fra tiden etter reformasjonen. Et av de mest kjente tepper fra middelalderen er Bayeux-teppet.
Plommesekk

Plommesekken er en del av fosteret hos virveldyr med egg med mye eggeplomme. Hos slike dyr vil ikke cellekløyvingen være i stand til å splitte opp plommemassen, og fosteret vokser i stedet rundt plommen. Etter hvert som dyret vokser vil mengden plomme i sekken minske, og sekken vil til slutt trekkes inn i buken og bli en del av magesekken hos det voksene dyret.
Ved klekking vil mange dyr ha en synlig ytre plommesekk som de lever av de første dagene etter klekking. Dette gelder særlig hos yngel av beinfisk, skilpadder og krokodiller og forekommer hos en del fugler og skater.
Selv om de fleste pattedyr ikke har noen plomme, vil en plommesekk likevel formes som et ledd i utviklingen av fordøyelsessystemet. Denne plommesekken er også synlig på menneskefosteret i de første fire ukene av utviklingen før den inkorporeres i tarmsystemet. Plommesekken er også utgangspunktet for dannelsen av morkake og navlestreng hos dyr med morkake.
Mount Talmadge

Mount Talmadge er et fjell (2 395 moh.) som reiser seg over de bratte klippene på vestsiden av Koettlitz Neve, seks kilometer sør for Fisher Bastion i Antarktis. Det ble navnsatt av Advisory Committee on Antarctic Names (US-ACAN) i 1994 etter John B. Talmadge, leder for koordinering- og informasjonsavdelingen til polaravdelinga i National Science Foundation (NSF) 1984–95.
James Floyd Smith

Biografi

Han ble født i Illinois 17. oktober 1884, da hans familie flyttet til Union, Oregon. I 1907 giftet han seg med Hilder Florentina Youngber fra Galesburg, Illinois. Deres første sønn, Sylvester Smith ble drept 11 år gammel, påkjørt av en bil i 1919 i Chicago. De hadde en annen sønn, Prevost Floyd Smith (1913-1991). I 1930 bodde familien i Morrisville, Bucks County, Pennsylvania og Floyd arbeidet som ingeniør. Prevost og Floyd startet Smith Parachute Company på Schauer Field i San Diego County, California som ble Prevost Smith Parachute Company.
Floyd døde 18. april 1956 i San Diego, California av kreft. Han ble gravlagt i Portal of the Folded Wings Shrine to Aviation.

Patent

Et patentsøknad  ble innlevert 27. juli 1918 og patent utstedt 18. mai 1920 for fallskjerm. Patentsøkeren var Floyd Smith Aerial Equipment Company i San Diego, California. Floyd med Leslie Leroy Irvin, utviklet en 70 cm ryggsekk ned fallskjerm. Den 28. april 1919 hoppet Irvin fra en de Havilland dobbeltdekker som fløy 170 Km/t 100 fra en høyde på 1 500 meter. Irvin falt fritt til han var 300 m over bakken før hav trakk i utløsersnoren og fallskjermen foldet seg ut.Irvin ble den første amerikaner til å hoppe fra et fly og åpne fallskjermen manuelt i løse luften. Floyds opprinnelige fallskjerm fra1919 med utløsersnor er utstilt på Air Force Museum i Dayton, Ohio.
Björn Borg

Tenniskarrieren

Björn Borg ble tidlig betraktet som et vidunderbarn, og spilte allerede som 15-åring på Sveriges Davis Cup-lag. I debutkampen slo han sin langt mer erfarne motstander. Historien om hvordan Borg slo baller mot garasjen hjemme i Södertälje som barn, spredte seg raskt. Borg fortsatte utviklingen i rask takt, og tok tre år senere sin første Grand Slam-tittel i French Open. Han var da den yngste som noen gang vunnet French Open. Borg skulle vinne i Paris ytterligere fem ganger, men er kanskje mest kjent for sine fem seire på rad i Wimbledon.
Björn Borg var også ankermann for det svenske laget som vant Sveriges første Davis Cup-tittel ved å slå Tsjekkoslovakia i 1975. Han vant hele 37 av 40 singlekamper i Davis Cup. Borg ble rangert som verdens beste spiller i alt 109 uker mellom 1977-81. Borg avsluttet tenniskarrieren i 1983, men gjorde senere et kortvarig comeback.
Han er den eneste sammen med Ingemar Stenmark og Anja Pärson som har blitt tildelt Svenska Dagbladets gullmedalje to ganger, første gangen i 1974 og for annen gang i 1978 da sammen med Stenmark. Björn Borg ble i forbindelse med milleniumskiftet av Svenska Idrottsakademin kåret til «Århundradets svenska idrottsman» foran Ingemar Stenmark og bokseren Ingemar Johansson.
Han har gitt navn til det meget populære undertøysmerket «Björn Borg Underwear». De produser også andre produkter som sko, parfyme, briller og moteklær, men Borg har ikke lenger kontroll med disse.
Österbottens Tidning

Österbottens Tidning er en svenskspråklig lokalavis for Jakobstads- og Karlebyregionen i Finland. Den utkommer syv dager i uken og har et opplag på rundt 15 700 eksemplarer. Nyhetene publiseres også på avisens nettside.
Österbottens Tidning ble dannet i 2008 ved sammenslåing av Jakobstads Tidning i Jakobstad og Österbottningen i Karleby. Den nye avisen har hovedkontor i Jakobstad. Avisen eies av HSS Media Ab som igjen eies av Harry Schaumans Stiftelse.